ନିଖତ ଜରୀନ  (ଜନ୍ମ : ୧୪ ଜୁନ ୧୯୯୬) ଜଣେ ଭାରତୀୟ ମୁଷ୍ଟିଯୋଦ୍ଧା  । ସେ ୫୧ କେଜି ବର୍ଗରେ ଫ୍ଲାଇ ୱେଟ ବିଭାଗରେ ପ୍ରତିଦ୍ୱନ୍ଦିତା କରନ୍ତି । ୨୦୧୧ ମସିହାରେ ସେ ମହିଳା ଯୁବ ବିଶ୍ୱ ଚାମ୍ପିୟାନସିପରେ ସ୍ୱର୍ଣ୍ଣ ପଦକ ହାସଲ କରିଥିଲେ । ୨୦୨୨ ମସିହାରେ ଗୌହାଟିଠାରେ ସେ ଦ୍ୱିତୀୟ ଭାରତ ଓପନ ଆନ୍ତର୍ଜାତୀୟ ବକ୍ସିଂ ଚାମ୍ପିୟନସିପରେ ବ୍ରୋଞ୍ଜ ପଦକ ହାସଲ କରିଥିଲେ । ୨୦୨୨ ମସିହା ମଇ ମାସ ୧୯ ତାରିଖରେ ସେ ମହିଳା ବିଶ୍ୱ ଚାମ୍ପିୟନସିପରେ ୫୨କିଗ୍ରା ବର୍ଗରେ ସ୍ୱର୍ଣ୍ଣପଦକ ହାସଲ କରିଥିଲେ । ବ୍ୟକ୍ତିଗତ ଜୀବନ ନିଖର ୧୯୯୬ ମସିହା ଜୁନ ୧୪ ତାରିଖରେ ତେଲେଙ୍ଗାନାର ନିଜାମାବାଦ ଜିଲ୍ଲାରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ମହମ୍ମଦ ଜମୀଲ ଅହମ୍ମଦ ଓ ମାତାଙ୍କ ନାମ ପରବୀନ ସୁଲତାନା । ସେ ନିଜାମାବାଦର ନିର୍ମଳା ହୃଦୟ ବାଳିକା ବିଦ୍ୟାଳୟରେ ପାଠ ପଢ଼ିଥିଲେ । ସ୍କୁଲ ପରେ ସେ ହାଇଦ୍ରାବାଦର ଏ ଭି କଲେଜରେ କଳାରେ ସ୍ନାତକ ଶିକ୍ଷାଗ୍ରହଣ କରୁଛନ୍ତି । ଏଥି ସହିତ ସେବ୍ୟାଙ୍କ ଅଫ ଇଣ୍ଡିଆରେ କାର୍ଯ୍ୟ ମଧ୍ୟ କରନ୍ତି । ଖେଳ ଜୀବନ ଜରୀନଙ୍କୁ ତାଙ୍କ ପିତା ମହମ୍ମଦ ଜମୀଲ ଅହମ୍ମଦ ବକ୍ସିଂ ଖେଳ ସହ ପରିଚିତ କରାଇଥିଲେ । ସେ ନିଜର ପ୍ରଥମ ବର୍ଷର ପ୍ରଶିକ୍ଷଣ ପିତାଙ୍କଠାରୁ ଗ୍ରହଣ କରିଥିଲେ । ୨୦୦୯ ମସିହାରୁ ସେ ବିଶାଖାପାଟଣାର ଭାରତୀୟ ଖେଳ ପ୍ରାଧିକରଣରେ ଦ୍ରୋଣାଚାର୍ଯ୍ୟ ସମ୍ମାନପ୍ରାପ୍ତ ବକ୍ସିଂ ପ୍ରଶିକ୍ଷକ ଆଇ ଭି ରାଓଙ୍କ ଅଧିନରେ ପ୍ରଶିକ୍ଷଣ ଗ୍ରହଣ କରିଥିଲେ । ୨୦୧୦ ମସିହାରେ ଜାତୀୟ ବକ୍ସିଂ ଚାମ୍ପିୟନସିପରେ ଇରୋଡ଼ଠାରେ ତାଙ୍କୁ ସ୍ୱର୍ଣ୍ଣୀମ ଶ୍ରେଷ୍ଠ ବକ୍ସର ଘୋଷିତ କରାଯାଇଥିଲା । ୨୦୧୧ ବିଶ୍ୱ ଯୁବ ଓ ଜୁନିୟର ବକ୍ସିଂ ଚାମ୍ପିୟନସିପ ଜରୀନ, ଟର୍କୀରେ ଅନୁଷ୍ଠିତ ୨୦୧୧ ବିଶ୍ୱ ଯୁବ ବକ୍ସିଂ ଚାମ୍ପିୟନସିପରେ ଫ୍ଲାଏୱେଟ ବିଭାଗରେ ସ୍ୱର୍ଣ୍ଣପଦକ ହାସଲ କରିଥିଲେ । ଏଠାରେ ସେ ଟର୍କୀର ବକ୍ସର ଉଲ୍କୁ ଡେମିରଙ୍କୁ ୩ ରାଉଣ୍ଡ ଲଢ଼େଇପରେ ୨୭:୧୬ ସ୍କୋରରେ ପରାସ୍ତ କରିଥିଲେ ।. ୨୦୧୪ ବିଶ୍ୱ ଯୁବ ବକ୍ସିଂ ଚାମ୍ପିୟନସିପ ୨୦୧୪ ମସିହାରେ ବୁଲଗେରିଆଠାରେ ବିଶ୍ୱ ଯୁବ ବକ୍ସିଂ ଚାମ୍ପିୟନସିପରେ ଜରୀନ ରୌପ୍ୟପଦକ ହାସଲ କରିଥିଲେ । ୨୦୧୪ ନେସନ୍ସ କପ ଆନ୍ତର୍ଜାତୀୟ ବକ୍ସିଂ ଟୁର୍ଣ୍ଣାମେଣ୍ଟ ୨୦୧୪ ମସିହା ଜାନୁଆରୀ ୧୨ ତାରିଖରେ ଜରୀନ ଋଷୀୟ ବକ୍ସର ପଲ୍ଟସେଭା ଏକାଟେରିନାଙ୍କୁ ହରାଇ ସ୍ୱର୍ଣ୍ଣପଦକ ହାସଲ କରିଥିଲେ । ୨୦୧୫ ଜାତୀୟ ସିନିୟର ମହିଳା ବକ୍ସିଂ ଚାମ୍ପିୟନସିପ ୨୦୧୫ରେ ଆସାମରେ ଅନୁଷ୍ଠିତ ଜାତୀୟ ସିନିୟର ମହିଳା ବକ୍ସିଂ ଚାମ୍ପିୟନସିପରେ ଜରୀନ ସ୍ୱର୍ଣ୍ଣପଦକ ହାସଲ କରିଥିଲେ । ୨୦୧୯ ଥାଇଲାଣ୍ଡ ଓପନ ଆନ୍ତର୍ଜାତୀୟ ବକ୍ସିଂ ଟୁର୍ଣ୍ଣାମେଣ୍ଟ ବ୍ୟାଙ୍କକରେ ଅନୁଷ୍ଠିତ ଏହି ପ୍ରତିଯୋଗୀତାରେ ଜରୀନ ରୌପ୍ୟପଦକ ହାସଲ କରିଥିଲେ । ୨୦୧୯ ଷ୍ଟ୍ରାଣ୍ଡଜା ମେମୋରିଆଲ ବକ୍ସିଂ ଟୁର୍ଣ୍ଣାମେଣ୍ଟ ବୁଲଗେରିଆର, ସୋଫିଆଠାରେ ଅନୁଷ୍ଠିତ ଏହି ପ୍ରତିଯୋଗୀତାରେ ଜରୀନ ସ୍ୱର୍ଣ୍ଣପଦକ ହାସଲ କରିଥିଲେ । ୨୦୨୨ ଷ୍ଟ୍ରାଣ୍ଡଜା ମେମୋରିଆଲ ବକ୍ସିଂ ଟୁର୍ଣ୍ଣାମେଣ୍ଟ ବୁଲଗେରିଆର ସୋଫିଆଠାରେ ୭୩ତମ ଷ୍ଟ୍ରାଣ୍ଡଜା ମେମୋରିଆଲ ବକ୍ସିଂ ଟୁର୍ଣ୍ଣାମେଣ୍ଟରେ ୟୁକ୍ରେନର ଖେଳାଳି ଟେଟିଆନା କୋବଙ୍କୁ ୪-୧ ସେଟରେ ହରେଇ ଜରୀନ ସ୍ୱର୍ଣ୍ଣପଦକ ହାସଲ କରିଥିଲେ । ୨୦୨୨ ମହିଳା ବିଶ୍ୱ ଚାମ୍ପିୟନସିପ ୨୦୨୨ ମସିହା ମଇ ମାସ ୧୯ ତାରିଖରେ ଜରୀନ, ଥାଇଲାଣ୍ଡର ଜିଟପଙ୍ଗ ଜୁଟାମାସଙ୍କୁ ହରେଇ ଜରୀନ ୫୨ କେଜି ଫ୍ଲାଏ-ୱେଟ ବିଭାଗରେ ସ୍ୱର୍ଣ୍ଣପଦକ ଜିତିଥିଲେ ।